**פרשת ויגש**

**העמק דבר בראשית פרק מה**

(א) להתאפק. אחר שבקש לבכות ולהתודע באשר נתייאש מקיום החלום של השתחואת השמש, כמ"ש לעיל מ"ג כ"ז, בשמעו מיהודה כי אביו יהא מסוכן למות, אבל לא יכול מפני הנצבים עליו, שהרי יהא מוכרח לומר אשר מכרתם אותי הנה, ולא יכול להתאפק עד שילכו מעצמם, וכפי' הא"ע. ודיוק לכל משום כל, וכיב"ז בס' שמות י"ד כ"ח ע"ש מש"כ שם:

ולא עמד איש וגו'. אף על גב שלשון הוציאו כל איש משמע שצוה למשרתיו להוציא אנשים זרים, ולא צוה שיצאו גם המה, אבל הבינו שכך רצונו שיצאו גם המה, ויצאו מעצמם. וכיב"ז בשמואל א' ט' כ"ז אמר לנער ויעבר לפנינו ויעבר, מעצמו:

(ג) אני יוסף. ולא אמר אשר מכרתם אותי, באשר הבין כי שומעים מבחוץ, על כן אמר בקיצור אני יוסף, ויהיו השומעים סבורים שנגנב מבית אביהם ע"י הישמעאלים לבדם:

העוד אבי חי. אינו מובן שאלה זו וכי לא ידע שהוא חי, וגם מה שמסיים המקרא ולא יכלו אחיו לענות אתו כי נבהלו מפניו, צריך ביאור מה היה להם לענות לולי לא נבהלו. והנה איתא בחגיגה ד"ד ר' אלעזר כי מטא להאי קרא בכי ולא יכלו אחיו לענות אותו, ומה תוכחה של בו"ד כך תוכחה של הקדוש ברוך הוא על אחת כמה וכמה, ולכאורה איזה תוכחה היה כאן, אלא חז"ל הבינו פשט הקרא שהוא כמתמיה, אם באמת עוד אבי חי ולא מת מדאגתו עלי, בהיותו יודע שהיה אהוב אצלו מכל בניו, והיינו שדייק לומר העוד אבי חי ולא אמר אבינו, אלא דייק שהוא אבי ביחוד, וכמש"כ לעיל מ"ד כ' בדיוק ואביו, ותמיה זו היה תוכחה לאחיו, דאפילו אם לפי מחשבתם דנו את יוסף בצדק, מ"מ היה להם לחמול ולחוש על אביהם שהרי ידעו כי אהבתו עזה אליו, וע"ז כתיב ולא יכלו אחיו לענות אותו מפני הפחד והבושה, ולולי זה היו עונים אותו כמו שענה יעקב לרחל כאשר עלה בלבבה מחשבה כזו, כמ"ש לעיל ל' א', כך היה להם לענותו דמ"מ ודאי כולם אהובים אליו ומכש"כ הרי גם בנימין קיים, וא"כ לא הגיע צער אביהם כל כך שלא יחיה מפני זה, אבל לא יכלו לעמוד בתוכחתו מפני הבהלה, וזה מאמרם דכל שכן תוכחה של הקדוש ברוך הוא שיודע תשובותיו של אדם שאינו באמת כל כך על אחת כמה וכמה:

(ד) גשו נא אלי. בהיותו רוצה לדבר מענין המכירה, והוא היה יודע דאזנים לכותלי הבית, ואנשים עומדים ומרכינים מה שהוא מדבר, על כן החל לדבר בלי רגש ובלחש, וקרא להם שיגשו בקרוב אליו כדי שישמעו, וכ"כ הספורנו:

אשר מכרתם אותי מצרימה. ולא ידע איש מזה זולתו, באשר באמת המדינים משכוהו מן הבור ומכרו לישמעאלים, ולא נקראו המה המוכרים, אלא משום שהם גרמו לדבר, וגם היה בידם למחות, ובזה היה אות כי דבריו אמת, ואלו היו הם המוכרים לישמעאלים אין הוכחה שהוא אמת, ואפשר שהקונים ספרו לו:

(ה) אל תעצבו ואל יחר בעיניכם. כבר ביארנו לעיל ל"ד ז' דשני דברים אלו שונים המה בתכונתם, עצבון הוא כמו שנופל בעיני עצמו, וחרי הוא בצער על שהרע לו אחר, והיינו משום שחשב שיש מהאחים שמתחרטים הרבה על הנבלה הלזו ונופלים בלבבם שאירע להם מקרה זה, ויש מהם שחושבים גם היום אשר אתם היה הצדק אלא שהסכילו לעשות, שמכרו אותו אל מצרים מקום שהיה אפשר לעלות לגדולה כזה, ולא השכילו למכור אותו למדינה פחותה במעלה שלא היה אפשר לעלות כך, ע"ז אמר אל תעצבו. וגם אל יחר בעיניכם. ומפרש כי מכרתם אתי. זהו ביאור על העצבות, שהגיע להם מעשה המכירה. ואמר הנה. הוא ביאור על החרי שמכרו אותו הנה, ולא למקום אחר. ועל שני האופנים בא דברו כי למחיה וגו', היה בזה השגחה ממעל ואין לחשוב שהיה אפשר באופן אחר. ואמר אל יחר בעיניכם לא כדרך לשון הקודש להסמיך לחרון שימוש ל' כגון למה חרה לך, ויחר להם מאד, ויחר לדוד, וכן היה ליוסף לומר ואל יחר לכם, אבל ידע יוסף שאין גם אחד בקרב אחיו שיצטער עתה על שלא נאבד יוסף לעולם, וכמבואר במדרש שאמרו ליוסף בתחלה כי הולכים למצרים לפדות את אחיהם בכל אופן שאפשר, ומרומז גם במקרא לעיל וירדו אחי יוסף עשרה, אלא שחשד שיש מהם שיחשוב אשר אז בעת שהשנאה היתה חזקה עשו שלא בדעת, מש"ה אמר בעיניכם, היינו בשכלם ודעתם יחרה איך לא השכילו אז, אבל עתה לא חרה להם כלל:

(ח) ועתה לא אתם וגו'. זה אינו מדברי פיוס, שהרי כבר פייס אותם, אלא החל להקדים דברו שיבאו למצרים המה ואביהם כדי לכלכלם, והרי לא הבין יוסף ולא האחים שזהו התחלת גלות שנגזר לאברהם אבינו, עד שאמר ה' ליעקב אנכי ארד וגו', אבל עתה ביקש יוסף שיבאו למצרים על משך חמש שנים רעב, והיה להם לומר, שאחר שהיה השגחה עליונה על ידם שיבא הוא למצרים, הרי הוא כשלוחם ומחויב לשלוח להם לשם כל צרכם, על כן הקדים כי לא אתם שלחתם אתי הנה כי האלהים. ואמר עוד וישימני וגו'. אפי' הייתם שולחים אותי בכיון למצרים בשביל כך, לא היה אפשר להגיע לגדולה זו להיות לאב וגו', ולאדון לכל ביתו. נכנעים לדעתו. ואין הפי' כאן כמו אדון על עבדיו, אלא כמו המכונה בכבוד בשם אדון כמ"ש לעיל כ"ז כ"ט:

(ט) לאדון לכל מצרים. כאן הפי' כמשמעו כאדון על עבדיו כמש"כ להלן מ"ז, ומוכרח היה להגיד כך, משום שידע יוסף אשר עין יעקב הוא שישבו בניו בדד, לא מעורב עם אנשי המדינה, על כן ראה להקצות גשן שהוא אינו מעיקר ישוב מצרים לפני ישראל, ולהוציא את כל יושבי ארץ גושן ממקומם, מש"ה אם היה רק מושל לא היה ראוי לעשות כן בשביל אביו ואחיו, על כן הודיע שהוא אדון לכל מצרים, ואחר שהמה כעבדיו יש בכחו לעשות כרצונו ולהעביר אותם מן הקצה אל הקצה. וזהו

(יב) והנה עיניכם ראות. באשר רצה לומר והגדתם לאבי את כל כבודי, מש"ה הקדים לומר שעיניכם רואות כל כבודי פה. והוסיף לומר ועיני אחי בנימין. שאפשר אין עינם טובה עליו ולא יחזו נכחות, על כן הוסיף כי בנימין רואה בברור בעין יפה:

(טו) וינשק לכל אחיו ויבך עלהם ואחרי כן וגו'. שראה אותם נבהלים בראותם כי החלומות נתקיימו כדבר נבואה, וא"כ אולי מבין יוסף דפירוש החלום אחד עשר כוכבים משתחוים לי היינו בתמידות, וכך גזר ה' שיהיו לו לעבדים, וא"כ אין יכולים לדבר עמו פנים אל פנים, אבל הוא הראה להם במה שנשק אותם ובכה עליהם כדרך אח עם אחיו, הבינו מזה שגם הוא מבין שהחלומות כבר נתקיימו, ומעתה איננו לאדון עליהם ח"ו, עתה דברו עמו:

(יח) וקחו את אביכם וגו'. ...אלא כך הענין פרעה רצה שיבואו בני ישראל תחת רשותו וישתקעו במצרים, אבל לא היה יכול להכריחם ע"ז שהרי אינם מבני ארצו, אבל זה היה יכול להכריח שלא ישלחו תבואה לארץ כנען, וע"כ יבאו המה למצרים על משך שני הרעב, ויהיו עבדיהם וכל אשר להם בארץ ישראל עד שישובו גם המה לאחר הרעב, וכבר ביארנו שבארץ ישראל היה באמת מאכלי בהמה ודלת העם שראוי לעבדים, וזהו מאמר פרעה, עצתו ורצונו שיקחו את אביהם ואת בתיהם, היינו כל אשר להם כמ"ש לעיל ז' א':

ובאו אלי. לישאר בארץ מצרים תחת רשותי ועבודתי:

(כ) ועינכם וגו'. אם לא יבאו אלא הטף ונשים, וישאירו כל כלי ביתם תחת יד עבדים ושפחות, הלא בין כה יאבד הרבה עד שישובו אחר הרעב, על זה אמר שלא יחושו לזה, כי טוב וגו'. כל מעשה אומנות היפות שבארץ מצרים לכם הוא. וקרוב לומר שיצא מפרעה דבור שלא הבין הוא ג"כ, שהכוונה בזה כי כל הטוב שבמצרים הוא בשביל ישראל, שיהיה מושב יפה לבני ישראל, כמ"ש בפ' ברית בין הבתרים וכי"ב לעיל ל"ז כ':

(כד) אל תרגזו בדרך. העיקר כפרש"י שלא יהיו בלב רגז על עצמם, או איש על חבירו שהביאו למכירת יוסף. ודקדק לומר בדרך, משום שבאמת אין מדרך החכמה להתרגז על מה שכבר עבר, כי אם בלב רגז, ובנדרים דכ"ב אי' דבארץ ישראל אין לישראל לב רגז, וגם כי במעמד יעקב אביהם יחדלו מלדבר בזה, אבל בדרך הזהירם על זה:

(כח) ויאמר ישראל. השיג מעלת ישראל, וראה ברוה"ק כי יוסף עומד בצדקו ואמר רב וגו': אלכה ואראנו. זה הלשון משמעו ראיה איזה ימים או עשור, וע' מ"ש בס' שמות ד' י"ח, והיינו משום דיעקב לא הסכים לבא עם בניו מצרימה אפי' על זה המשך של הרעב, וחשב מחשבות אחרות על דבר הרעב כאשר יבואר, וזהו שאמר רב. די לי במה שאני יודע כי יוסף חי, אף על גב שאיני יכול להיות עמו בצוותא חדא, ולצאת מארץ ישראל, אך אלכה ואראנו וגו', והכי מבואר בס' הישר:

**העמק דבר בראשית פרק מו**

(א) ויבא בארה שבע. כך עלה בדעתו לעקור דירתו מחברון לבאר שבע, מקום שהצליח אביו למצוא מאה שערים בעת הרעב, לכך ויזבח זבחים לאלהי אביו יצחק. דייק הכתוב זבחים שהמה שלמים, מסוגלין להיות לרצון לפרנסה כמ"ש בס' במדבר כ"ג י"ח. ודייק עוד לאלהי אביו יצחק, שהוא היה מושגח ביחוד לפרנסה, כמ"ש לעיל כ"ח י"ג ובס' שמות ג' ו' וט"ו, שע"ז מורה משמעות אלהי יצחק. [אמנם ברבה עמדו ע"ז ואמרו בדרך אחר, היינו משום שקשה לשון אביו יצחק, ומה מקרא חסר לאלקי יצחק כמו לעיל ל"א מ"ב ופחד יצחק, מש"ה הסבירו חז"ל טעמים אחרים]. ובזה מתיישב שפיר עוד הא דכתיב לאלהי, ובאמת לא כתיב בקרבנות אלא לה', כדאיתא שלהי מס' מנחות, אלא כאן הפי' לתכלית הענין של אלהי יצחק, וכיב"ז נתבאר בפ' יתרו ויזבח עולה וזבחים לאלהים יע"ש. אמנם עד כה לא עשה כן באשר היה אבל על יוסף, ואי אפשר להקריב שלמים בזמן שהוא חסר כידוע, אבל עתה כי שב רוחו, עלה בדעתו להפיק רצון מה' בזה האופן, ולהיות בארץ ישראל:

(ב) במראת הלילה. בעצם היום התראה אליו במראות הלילה, להשכילו שהגיע שעה לקבל עליו עול גלות שמכונה בשם לילה, והעולם חשוך אז מהופעת רוח הקדש, רק בשעות קצרות לצורך ענין כמו אור הברק שמבהיק את הלילה:

יעקב יעקב.... אלא משום דישראל משמעו בחינה גבוהה השייך ביחוד לאומה הישראלית, שבא רק ע"י תורה ועבודה ומסולק מהליכות עולם של כל בני אדם, ויעקב הוא בבחינה פשוטה של כל אדם שמעשיהם הטובים מתאימים עם הליכות עולם ג"כ, וכאן אמר ה' שיצאו מארץ ישראל למצרים, ויהא נשאר בבחינה פשוטה כאשר יבואר:

(ג) אלהי אביך. כן הוא כאשר התפללת והקרבת זבחים כדי להתברך בשפע פרנסה למעלה מדרך הטבע כמדת יצחק, אבל זה יהיה במצרים, כאשר באמת היה בתחלת בוא יעקב למצרים עלה הנילוס וחדלה גזרת הרעב לרגלו, וכן בכל המשך שהיו ישראל במצרים היו מתפרנסים עם רב ועצום בהשגחה נפלאה כדאי' בפ' יוה"כ [ע"ה א'] ובב"ר שהיתה אשה שואבת חצי מים וחצי דגים ועוד הרבה. וזהו שאמר אל תירא מרדה מצרימה. כמו שביקש יוסף, אלא שסירב יעקב משום שהיה ירא שלא יהא נשקע זרעו בהתערבות האומה של מצרים, ורק בא"י מקום מקודש לעבודת קרבנות, וגם מיוחד לחכמת התורה יותר מכל הארצות, יכול להיות משומרת נקודה הישראלית לדור דור, משא"כ במצרים אינו מקום תורה ועבודה, אפשר שיהא ח"ו נשקע עין ישראל, וע"ז הבטיחו ה' אל תירא וגו':

**(ז) בנותיו ובנות בניו. פרש"י יוכבד ושרח, והפלא לומר שבני יעקב לא הולידו כולם רק זכרים ולא נקבות, אלא נראה דגם המה הולידו הרבה נקבות, אלא שלא היו בכלל שבעים נפש, ולא עוד אלא דיעקב עצמו היו לו עוד בנות מנשיו כמשמעות הכתוב לעיל ל"ה ויקמו כל בניו וכל בנותיו, אלא שלא נזכרו בשמם משום שלא היה בהם ענין נוגע לאומה ישראלית, כמו שאירע ע"י דינה, ואל תתמה שהרי גם באברהם אבינו איכא תנא בב"ב דקמ"א שהיה לו בת, ולא נזכרה בתורה משום שלא יצא ממנה זכרון בישראל לדורות, וה"נ היה ביעקב אבינו. ולא תקשה ממה שכתוב כל הנפש הבא לבית יעקב שבעים, דודאי הי' יותר משבעים, אלא שבעים אלו היו מכוונים נגד שבעים שרי אוה"ע כמש"כ בשירת האזינו בפסוק בהנחל עליון גוים, וגם היו משונים מטבע שארי בני אדם, שהרי שמעון ולוי בני י"ג הרגו עיר ומלואה, אף על גב שהיו כמה אנשים שלא מלו עצמם כמש"כ לעיל שם ל"ד כ"ד, וער ואונן נשאו אשה להוליד, וכן פרץ הוליד בני ז' וח', ודינה בת שש כבר היתה ראויה לאיש לרדוף אחריה, וכן היו כל שבעים נפש, משא"כ שארי בנים שהולידו לא היו אלא כשארי בני אדם, ע' מש"כ להלן מ"ח ו' ביוסף ונ' כ"ג במנשה:**

(ח) בכור יעקב ראובן. לא מנה הכתוב כסדר בני יעקב כמו לעיל ל"ה, ולא מנה אלא בני ראובן בני שמעון, וא"כ למאי כתיב בכור יעקב ראובן, ואפי' אם רצה הכתוב לייחס את ראובן היה ראוי לכתוב בני ראובן בכור יעקב חנוך, כמו שכתוב בפ' במדבר. אלא יש בזה ענין שיבואר בזה כמה בלבולים בפרשה, היינו מה שמנה שלשים ושלש בני לאה, ובאמת אינם אלא שלשים ושנים, ועוד קשה דלבסוף במקרא כ"ו מונה כל נפש ששים ושש, ואם בני לאה שלשים ושלש סך הכל ששים ושבע, גם בעיקר השלמה לשבעים נפש יש דעות שונות כידוע באגדה ובמדרש. והנראה דהבכורה נחשב לשנים, מש"ה בהיותם יוצאים מארץ ישראל נחשב ראובן הבכור לשנים, ובזה נשלם המנין של שלשים ושלש בני לאה, ובבואם למצרים שהיה עיקר הנהגה ביד יוסף נחשב יוסף לשנים ובני לאה לשלשים ושנים, וע"ע להלן ובריש ס' שמות א' ה'. עכ"פ פי' הבאים מצרימה, שמתחילים לבא מצרימה:

(יז) ושרח אחתם. לא כתיב בתו, כי לא היתה בת אשר אלא בת אשת אשר כמש"כ בספר במדבר כ"ו מ"ו:

(כו) הבאה ליעקב מצרימה. שעומדת לבא למצרים, ואז ירד ראובן מבכורתו ונמנה כל נפש ששים ושש:

(לא) ואמרה. אלו דברים השייכים להודיע לאחיו, כי כן יאמר באו אלי. לשון ביאה אל האדם משמעו בשני פנים, א' שהאורח בא לביתו וחצרו ממש, אף על גב שאין תכלית ביאתו בשבילו, ב' שבא לעיר בשבילו אפילו עומד במקום אחר, והנה יוסף ידע שפרעה אמר אליו שיבואו אחיו ובתיהם אליו, היינו בשביל פרעה לרשותו, ואף על גב שלא היה יכול להכריחם לכך כמו שביארנו לעיל מ"ה י"ט, מ"מ אחר שבאמת באו המה וכל בתיהם עם בקרם וצאנם, יוכל להיות שיחליט פרעה שבאו אליו לאיזה שירות, וא"כ יושיבם פרעה במקום שיראה לפי צורך המלוכה, וא"כ היאך יוכל יוסף לומר שבאו בשבילו, על כן היה מחשב להעלים מפרעה שכבר באו לארץ גושן, וא"כ יהא פרעה סבור שמה שיוסף אומר באו אלי, היינו שנכנסו עתה לביתו וחצירו, ומזה הטעם לא יכול יוסף לבקש שישבו בגשן, באשר הוא מחויב לחוש לטובת המדינה, ומי יודע מה בלב פרעה להשתמש בם, ואולי דעתו להושיבם במקומות מפוזרים לטובת המדינה, על כן לא מצא עצה כי אם להודיע לפרעה בתורת ספור:

(לד) כי תועבת מצרים וגו'. ולא ירצה להושיבכם במקום עיקר הישוב, כך עלה בדעת יוסף לסבב הדבר להגיע לתכלית המבוקש לשבת בדד, אף על גב שיהיה באופן שיהיו אחיו ובית אביו לבוז מחמת זה בעיני פרעה, מ"מ הכל כדאי כדי להגיע לזה התכלית הנחוץ לשמירת קדושת ישראל. והיה עיקר רצון יוסף לומר לפרעה לשון באו אלי, כדי שיהא רואה אם יקפיד פרעה על אמרו שבאו לצרכו, אז יבאר כונת דבריו אלה שבאו לביתו, וא"כ לא יהא יכול לבקש לא הוא ולא אחיו ישיבת גושן, אלא באופן שיהא ענינם מתועב בעיני פרעה וירחיקם פרעה ויושיבם בגושן. ואח"כ מספר הכתוב כי הקדוש ברוך הוא היסב את הענין, שלא היו מגיעים לזה משום בזיון, אלא בדרך כבוד כאשר יבואר:

**העמק דבר בראשית פרק מז**

(ד) ויאמרו אל פרעה. עתה הגיעו לבקשתם שהרי כבר יודעים מטוב ארץ גושן:

לגור בארץ באנו. כחשו לו, ולא הודיעו דבר ה' שישארו כל ימי חייהם במצרים עד עת קץ, אלא באו לגור על משך שני הרעב:

כי אין מרעה וגו'. ואף על גב שודאי היו מאכלי בהמה בארץ ישראל וכמ"ש לעיל, מ"מ אחרי כי כבד הרעב בארץ. ואוכלים האנשים עשבי השדה, ואין מרעה לצאן אשר להם, על כן, ישבו נא עבדיך בארץ גשן. והנה אמנם לא דברו כזב לפרעה שבאו לגור, כי באמת כיוונו בזה שרצונם להיות גרים ולא כאזרחי הארץ, וכדבר ה' לאברהם אבינו כי גר יהיה זרעך, וכמו שביארנו במקומו:

(ט) ולא השיגו את ימי שני חיי אבותי בימי מגוריהם. ימי הצלחתי בשעה שלא היה בשעבוד לבן, היו רעים ולא השיגו את הצלחת אבותי בימי מגורותם היינו גלותם, שהרי אברהם ויצחק בשעה שהיו גרים בפלשתים היו להם ימים טובים מאלה שהיו ליעקב גם כשהיה בן חורין לעצמו, (אח"כ ראיתי זאת בס' תולדת יצחק). והודיע לו כל זה שא"כ אינו באמת מוצלח במזלו, וא"כ מה שהוא רואה עתה אינו אלא השגחת ה' מבטח עוזו, והיא שעלתה לו לאשר הוא עתה, ודבר זה נצרך להודיע לפרעה כמה עולה השגחת אלהי העברים על עובדיו, וכי אין מזל לישראל:

(יד) וילקט יוסף וגו' ויבא יוסף וגו'. הביא הכתוב אמונת יוסף כמה העשיר את המלוכה ולא העלים דבר, על כן נתברך מעשה ידיו היינו האוצרות, כי איש אמונות רב ברכות [משלי כ"ח כ']:

(יט) למה נמות לעיניך. עתה כאשר תם גם הכסף גם הבהמה נמות לעיניך ממש:

קנה אתנו. כך היה רצונם שיקנה פרעה אותם ג"כ לעבדים, והיו כמו עבדים כנענים שהאדון זן ומפרנס אותם, והמה עושים בשלו לדעתו ובלי חשבון המזונות:

ונחיה ולא נמות. חיותנו יהיה בעבדות, ואין לקוות עוד לחיות של טובה כי אם שלא נמות: